গ্রুপ পর্বে দু’টি সাক্ষাতেই জয়। আজ, রবিবার চলতি ত্রিদেশীয় টি-টোয়েন্টি টুর্নামেন্টের ফাইনালে ফের বাংলাদেশ-বধ কি করতে পারবে ভারত?
শনিবার সাংবাদিক সম্মেলনে এসে ভারতীয় দলের উইকেটকিপার দীনেশ কার্তিকের ব্যাখ্যা, ‘‘বাংলাদেশ অবশ্যই কঠিন প্রতিপক্ষ। ওদের লড়াকু মেজাজটা দেখার মতো। তবে আমরা নিজেদের লক্ষ্যে অনড়ই রয়েছি। ওদের বিরুদ্ধে শেষ দুই ম্যাচে যে ক্রিকেট খেলেছি, সেটাই ধরে রাখতে পারলে সাফল্য আসবে।’’
তবে রবিবারের ফাইনাল নিয়ে খুব বেশি উদ্বেগ ধরা পড়েনি ভারত অধিনায়ক রোহিত শর্মার মধ্যে। তিনি সময় কাটান শ্রীলঙ্কার তাঁর ভক্ত মহম্মদ নিলমের সঙ্গে। গত ডিসেম্বরে এই ভক্তের সঙ্গে দেখা হয় রোহিতের। সেই সময় তিনি জানতে পারেন, নিলমের বাবা ক্যানসার রোগে আক্রান্ত। তাঁর চিকিৎসার জন্য আর্থিক সাহায্য করেন রোহিত। এখানে খেলার ফাঁকেই ভারত অধিনায়ক কলম্বোয় নিলমের বাড়িতে গিয়েছিলেন। সকলকে চমকে দিয়েই রোহিত সেখানে উপস্থিত হন। পরে তিনি বলেছেন, ‘‘নিলমকে কয়েক বছর ধরে আমি চিনি। গত বছর ভারত সফরের সময় ও এসে আমাকে ওর বাবার রোগের কথা বলেছিল। তখনই আমি জানাই, কলম্বোেত আবার খেলতে যাওয়ার কথা রয়েছে। সেই সময় তোমার সঙ্গে দেখা করব।’’

 ভক্ত নিলমের সঙ্গে অধিনায়ক। (এএফপি)
প্রিয় নায়ককে দেখে আপ্লুত নিলমও। তিনি বলেছেন, ‘‘গত বছরের ডিসেম্বর মাসে আমি কথাপ্রসঙ্গে ওঁর কাছে বাবার অসুস্থতার কথা বলেছিলাম। উনি তখনই আমাকে আর্থিক সহায়তার সঙ্গে দেশে ফেরার বিমানের টিকিটের ব্যবস্থাও করে দিন। রোহিতের অবদান ভোলার নয়।’’
এদিকে, রবিবারের ফাইনাল নিয়ে রীতিমতো রণংদেহী মেজাজে বাংলাদেশ শিবির। শুক্রবার শ্রীলঙ্কা-বধের পর থেকে পাল্টে গিয়েছে দলের শরীরী ভাষা। শনিবার সাংবাদিক সম্মেলনে বাংলাদেশ অধিনায়ক শাকিব আল হাসান বলেছেন, ‘‘ভারত নিঃসন্দেহে শক্তিশালী প্রতিপক্ষ। তবে এবার আমাদের পাল্লাভারী। শেষ ম্যাচের পারফরম্যান্স ধরে রাখতে চাই।’’ শুক্রবারের নায়ক মাহুমুদুল্লা ১৮ বলে ৪৩ রানই বাংলাদেশকে এনে দিয়েছিল ফাইনাল খেলার ছাড়পত্র। তিনিও জানিয়েছেন, শাকিবের উপস্থিতি দলের মেজাজ পাল্টে দিয়েছে। মাহুমুদুল্লার মন্তব্য, ‘‘রবিবার ভারতের বিরুদ্ধেও আমরা সেরা ক্রিকেট উপহার দিয়ে এই টুর্নামেন্ট জিততে মরিয়া।’’